Book of Wu 07

吳書七　　張顧諸葛步傳第七 Wu Book 7: Biographies of Zhang, Gu, Zhuge, and Bu

張昭 Zhang Zhao
張昭字子布，彭城人也. 少好學，善隸書，從白侯子安受左氏春秋，博覽眾書，與琅邪趙昱、東海王朗俱發名友善. 弱冠察孝廉，不就，與朗共論舊君諱事，州裏才士陳琳等皆稱善之. 時汝南主簿應劭議宜為舊君諱，論者皆互有異同，事在風俗通. 昭著論曰：「客有見大國之議，士君子之論，雲起元建武已來，舊君名諱五十六人，以為後生不得協也. 取乎經論，譬諸行事，義高辭麗，甚可嘉羨. 愚意褊淺，竊有疑焉. 蓋乾坤剖分，萬物定形，肇有父子君臣之經. 故聖人順天之性，制禮尚敬，在三之義，君實食之，在喪之哀，君親臨之，厚莫重焉，恩莫大焉，誠臣子所尊仰，萬夫所天恃，焉得而同之哉？然親親有衰，尊尊有殺，故禮服上不盡高祖，下不盡玄孫. 又傳記四世而緦麻，服之窮也；五世袒免，降殺同姓也；六世而親屬竭矣. 又曲禮有不逮事之義則不諱，不諱者，蓋名之謂，屬絕之義，不拘於協，況乃古君五十六哉！邾子會盟，季友來歸，不稱其名，鹹書字者，是時魯人嘉之也. 何解臣子為君父諱乎？周穆王諱滿，至定王時有王孫滿者，其為大夫，是臣協君也. 又厲王諱胡，及莊王之子名胡，其比眾多. 夫類事建議，經有明據，傳有徵案，然後進攻退守，萬無奔北，垂示百世，永無咎失. 今應劭雖上尊舊君之名，而下無所斷齊，猶歸之疑雲. 曲禮之篇，疑事無質，觀省上下，闕義自證，文辭可為，倡而不法，將來何觀？言聲一放，猶拾瀋也，過辭在前，悔其何追！」刺史陶謙舉茂才，不應，謙以為輕己，遂見拘執. 昱傾身營救，方以得免. 漢末大亂，徐方士民多避難揚土，昭皆南渡江. 孫策創業，命昭為長史、撫軍中郎將，升堂拜母，如比肩之舊，文武之事，一以委昭. 吳書曰：策得昭甚悅，謂曰：「吾方有事四方，以士人賢者上，吾於子不得輕矣. 」乃上為校尉，待以師友之禮. 昭每得北方士大夫書疏，專歸美於昭，昭欲嘿而不宣則懼有私，宣之則恐非宜，進退不安. 策聞之，歡笑曰：「昔管仲相齊，一則仲父，二則仲父，而桓公為霸者宗. 今子布賢，我能用之，其功名獨不在我乎！」

策臨亡，以弟權讬昭，昭率群僚立而輔之. 吳曆曰：策謂昭曰：「若仲謀不任事者，君便自取之. 正複不克捷，緩步西歸，亦無所慮. 」上表漢室，下移屬城，中外將校，各令奉職. 權悲感未視事，昭謂權曰：「夫為人後者，貴能負荷先軌，克昌堂構，以成勳業也. 方今天下鼎沸，群盜滿山，孝廉何得寢伏哀戚，肆匹夫之情哉？」乃身自扶權上馬，陳兵而出，然後眾心知有所歸. 昭複為權長史，授任如前. 吳書曰：是時天下分裂，擅命者眾. 孫策蒞事日淺，恩澤未洽，一旦傾隕，士民狼狽，頗有同異. 及昭輔權，綏撫百姓，諸侯賓旅寄寓之士，得用自安. 權每出征，留昭鎮守，領幕府事. 後黃巾賊起，昭討平之. 權征合肥，命昭別討匡琦，又督領諸將，攻破豫章賊率周鳳等於南城. 自此希複將帥，常在左右，為謀謨臣. 權以昭舊臣，待遇尤重. 後劉備表權行車騎將軍，昭為軍師. 權每田獵，常乘馬射虎，虎常突前攀持馬鞍. 昭變色而前曰：「將軍何有當爾？夫為人君者，謂能駕禦英雄，驅使群賢，豈謂馳逐於原野，校勇於猛獸者乎？如有一旦之患，奈天下笑何？」權謝昭曰：「年少慮事不遠，以此慚君. 」然猶不能已，乃作射虎車，為方目，間不置蓋，一人為禦，自於中射之. 時有逸群之獸，輒複犯車，而權每手擊以為樂. 昭雖諫爭，常笑而不答. 魏黃初二年，遣使者邢貞拜權為吳王. 貞入門，不下車. 昭謂貞曰：「夫禮無不敬，故法無不行. 而君敢自尊大，豈以江南寡弱，無方寸之刃故乎！」貞即遽下車. 拜昭為綏遠將軍，封由拳侯. 吳錄曰：昭與孫紹、滕胤、鄭禮等，采周、漢，撰定朝儀. 權於武昌，臨釣台，飲酒大醉. 權使人以水灑群臣曰：「今日酣飲，惟醉墮台中，乃當止耳. 」昭正色不言，出外車中坐. 權遣人呼昭還，謂曰：「為共作樂耳，公何為怒乎？」昭對曰：「昔紂為糟丘酒池長夜之飲，當時亦以為樂，不以為惡也. 」權默然，有慚色，遂罷酒. 初，權當置丞相，眾議歸昭. 權曰：「方今多事，職統者責重，非所以優之也. 」後孫邵卒，百寮複舉昭，權曰：「孤豈為子布有愛乎？領丞相事煩，而此公性剛，所言不從，怨咎將興，非所以益之也. 」乃用顧雍.

權既稱尊號，昭以老病，上還官位及所統領. 江表傳曰：權既即尊位，請會百官，歸功周瑜. 昭舉笏欲褒贊功德，未及言，權曰：「如張公之計，今已乞食矣. 」昭大慚，伏地流汗. 昭忠謇亮直，有大臣節，權敬重之，然所以不相昭者，蓋以昔駮周瑜、魯肅等議為非也. 臣松之以為張昭勸迎曹公，所存豈不遠乎？夫其揚休正色，委質孫氏，誠以厄運初遘，塗炭方始，自策及權，才略足輔，是以盡誠匡弼，以成其業，上籓漢室，下保民物；鼎峙之計，本非其志也. 曹公仗順而起，功以義立，冀以清一諸華，拓平荊郢，大定之機，在於此會. 若使昭議獲從，則六合為一，豈有兵連禍結，遂為戰國之弊哉！雖無功於孫氏，有大當於天下矣. 昔竇融歸漢，與國升降；張魯降魏，賞延於世. 況權舉全吳，望風順服，寵靈之厚，其可測量哉！然則昭為人謀，豈不忠且正乎！更拜輔吳將軍，班亞三司，改封婁侯，食邑萬戶. 在裏宅無事，乃著春秋左氏傳解及論語注. 權嘗問衛尉嚴峻：「寧念小時所闇書不？」峻因誦孝經「仲尼居」. 昭曰：「嚴畯鄙生，臣請為陛下誦之. 」乃誦「君子之事上」，鹹以昭為知所誦.

昭每朝見，辭氣壯厲，義形於色，曾以直言逆旨，中不進見. 後蜀使來，稱蜀德美，而群臣莫拒，權歎曰：「使張公在坐，彼不折則廢，安複自誇乎？」明日，遣中使勞問，因請見昭. 昭避席謝，權跪止之. 昭坐定，仰曰：「昔太后、桓王不以老臣屬陛下，而以陛下屬老臣，是以思盡臣節，以報厚恩，使泯沒之後，有可稱述，而意慮淺短，違逆盛旨，自分幽淪，長棄溝壑，不圖複蒙引見，得奉帷幄. 然臣愚心所以事國，志在忠益，畢命而已. 若乃變心易慮，以偷榮取容，此臣所不能也. 」權辭謝焉.

權以公孫淵稱籓，遣張彌、許晏至遼東拜淵為燕王，昭諫曰：「淵背魏懼討，遠來求援，非本志也. 若淵改圖，欲自明於魏，兩使不反，不亦取笑於天下乎？」權與相反覆，昭意彌切. 權不能堪，案刀而怒曰：「吳國士人入宮則拜孤，出宮則拜君，孤之敬君，亦為至矣，而數於眾中折孤，孤嘗恐失計. 」昭熟視權曰：「臣雖知言不用，每竭愚忠者，誠以太后臨崩，呼老臣於床下，遺詔顧命之言故在耳. 」因涕泣橫流. 權擲刀致地，與昭對泣. 然卒遣彌、晏往. 昭忿言之不用，稱疾不朝. 權恨之，土塞其門，昭又於內以土封之. 淵果殺彌、晏. 權數慰謝昭，昭固不起，權因出過其門呼昭，昭辭疾篤. 權燒其門，欲以恐之，昭更閉戶. 權使人滅火，住門良久，昭諸子共扶昭起，權載以還宮，深自克責. 昭不得已，然後朝會. 習鑿齒曰：張昭於是乎不臣矣！夫臣人者，三諫不從則奉身而退，身苟不絕，何忿懟之有？且秦穆違諫，卒霸西戎，晉文暫怒，終成大業. 遺誓以悔過見錄，狐偃無怨絕之辭，君臣道泰，上下俱榮. 今權悔往之非而求昭，後益回慮降心，不遠而複，是其善也. 昭為人臣，不度權得道，匡其後失，夙夜匪懈，以延來譽，乃追忿不用，歸罪於君，閉戶拒命，坐待焚滅，豈不悖哉！

昭容貌矜嚴，有威風，權常曰：「孤與張公言，不敢妄也. 」舉邦憚之. 年八十一，嘉禾五年卒. 遺令幅巾素棺，斂以時服. 權素服臨吊，諡曰文侯. 典略曰：余曩聞劉荊州嘗自作書欲與孫伯符，以示禰正平，正平蚩之，言：「如是為欲使孫策帳下兒讀之邪，將使張子布見乎？」如正平言，以為子布之才高乎？雖然，猶自蘊藉典雅，不可謂之無筆跡也. 加聞吳中稱謂之仲父，如此，其人信一時之良幹，恨其不於嵩嶽等資，而乃播殖於會稽. 長子承已自封侯，少子休襲爵.

張奮 Zhang Fen
昭弟子奮年二十，造作攻城大攻車，為步騭所薦. 昭不原曰：「汝年尚少，何為自委於軍旅乎？」奮對曰：「昔童汪死難，子奇治阿，奮實不才耳，於年不為少也. 」遂領兵為將軍，連有功效，至（平州）〔半州〕都督，封樂鄉亭侯.

張承 Zhang Cheng
承字仲嗣，少以才學知名，與諸葛瑾、步騭、嚴畯相友善. 權為驃騎將軍，辟西曹掾，出為長沙西部都尉. 討平山寇，得精兵萬五千人. 後為濡須都督、奮威將軍，封都鄉侯，領部曲五千人，承為人壯毅忠讜，能甄識人物，拔彭城蔡款、南陽謝景於孤微童幼，後並為國士，款至衛尉，景豫章太守. 吳錄曰：款字文德，曆位內外，以清貞顯於當世. 後以衛尉領中書令，封留侯. 二子，條、機. 條孫皓時位至尚書令、太子少傅. 機為臨川太守. 謝景事在孫登傳. 又諸葛恪年少時，眾人奇其英才，承言終敗諸葛氏者元遜也. 勤於長進，篤於物類，凡在庶幾之流，無不造門. 年六十七，赤烏七年卒，諡曰定侯. 子震嗣. 初，承喪妻，昭欲為索諸葛瑾女，承以相與有好，難之，權聞而勸焉，遂為婿. 臣松之案：承與諸葛瑾同以赤烏中卒，計承年小瑾四歲耳. 生女，權為子和納之. 權數令和脩敬於承，執子婿之禮. 震諸葛恪誅時亦死.

張休 Zhang Xiu
休字叔嗣，弱冠與諸葛恪、顧譚等俱為太子登僚友，以漢書授登. 吳書曰：休進授，指摘文義，分別事物，並有章條. 每升堂宴飲，酒酣樂作，登輒降意與同歡樂. 休為人解達，登甚愛之，常在左右. 從中庶子轉為右弼都尉. 權常遊獵，迨暮乃歸，休上疏諫戒，權大善之，以示於昭. 及登卒後，為侍中，拜羽林都督，平三典軍事，遷揚武將軍. 為魯王霸友党所譖，與顧譚、承俱以芍陂論功事，休、承與典軍陳恂通情，詐增其伐，並徙交州. 中書令孫弘佞偽險詖，休素所忿，吳錄雲：弘，會稽人也. 弘因是譖訴，下詔書賜休死，時年四十一.

顧雍 Gu Yong
顧雍字元歎，吳郡吳人也. 吳錄曰：雍曾祖父奉，字季鴻，潁川太守. 蔡伯喈從朔方還，嘗避怨於吳，雍從學琴書. 江表傳曰：雍從伯喈學，專一清靜，敏而易教. 伯喈貴異之，謂曰：「卿必成致，今以吾名與卿. 」故雍與伯喈同名，由此也. 吳錄曰：雍字元歎，言為蔡雍之所歎，因以為字焉. 州郡表薦，弱冠為合肥長，後轉在婁、曲阿、上虞，皆有治跡. 孫權領會稽太守，不之郡，以雍為丞，行太守事，討除寇賊，郡界寧靜，吏民歸服. 數年，入為左司馬. 權為吳王，累遷大理奉常，領尚書令，封陽遂鄉侯，拜侯還寺，而家人不知，後聞乃驚.

黃武四年，迎母於吳. 既至，權臨賀之，親拜其母於庭，公卿大臣畢會，後太子又往慶焉. 雍為人不飲酒，寡言語，舉動時當. 權嘗歎曰：「顧君不言，言必有中. 」至飲宴歡樂之際，左右恐有酒失而雍必見之，是以不敢肆情. 權亦曰：「顧公在坐，使人不樂. 」其見憚如此. 是歲，改為太常，進封醴陵侯，代孫邵為丞相，平尚書事. 其所選用文武將吏各隨能所任，心無適莫. 時訪逮民間，及政職所宜，輒密以聞. 若見納用，則歸之於上，不用，終不宣洩. 權以此重之. 然於公朝有所陳及，辭色雖順而所執者正. 權嘗咨問得失，張昭因陳聽采聞，頗以法令太稠，刑罰微重，宜有所蠲損. 權默然，顧問雍曰：「君以為何如？」雍對曰：「臣之所聞，亦如昭所陳. 」於是權乃議獄輕刑. 江表傳曰：灌常令中書郎詣雍，有所咨訪. 若合雍意，事可施行，即與相反覆，究而論之，為設酒食. 如不合意，雍即正色改容，默然不言，無所施設，即退告. 權曰：「顧公歡悅，是事合宜也；其不言者，是事未平也，孤當重思之. 」其見敬信如此. 江邊諸將，各欲立功自效，多陳便宜，有所掩襲. 權以訪雍，雍曰：「臣聞兵法戒於小利，此等所陳，欲邀功名而為其身，非為國也，陛下宜禁制. 苟不足以曜威損敵，所不宜聽也. 」權從之. 軍國得失，行事可不，自非面見，口未嘗言之. 久之，呂壹、秦博為中書，典校諸官府及州郡文書. 壹等因此漸作威福，遂造作榷酤障管之利，舉罪糾奸，纖介必聞，重以深案醜誣，毀短大臣，排陷無辜，雍等皆見舉白，用被譴讓. 後壹奸罪髮露，收系廷尉. 雍往斷獄，壹以囚見，雍和顏色，問其辭狀，臨出，又謂壹曰：「君意得無欲有所道？」壹叩頭無言. 時尚書郎懷敘面詈辱壹，雍責敘曰：「官有正法，何至於此！」江表傳曰：權嫁從女，女顧氏甥，故請雍父子及孫譚，譚時為選曹尚書，見任貴重. 是日，權極歡. 譚醉酒，三起舞，舞不知止. 雍內怒之. 明日，召譚，訶責之曰：「君王以含垢為德，臣下以恭謹為節. 昔蕭何、吳漢並有大功，何每見高帝，似不能言；漢奉光武，亦信恪勤. 汝之於國，甯有汗馬之勞，可書之事邪？但階門戶之資，遂見寵任耳，何有舞不復知止？雖為酒後，亦由恃恩忘敬，謙虛不足. 損吾家者必爾也. 」因背向壁臥，譚立過一時，乃見遣. 徐眾評曰：雍不以呂壹見毀之故，而和顏悅色，誠長者矣. 然開引其意，問所欲道，此非也. 壹奸險亂法，毀傷忠賢，吳國寒心，自太子登、陸遜已下，切諫不能得，是以潘濬欲因會手劍之，以除國患，疾惡忠主，義形於色，而今乃發起令言. 若 壹稱枉邪，不申理，則非錄獄本旨；若承辭而奏之，吳主儻以敬丞相所言，而復原宥，伯言、承明不當悲慨哉！懷敘本無私恨，無所為嫌，故詈辱之，疾惡意耳，惡不仁者，其為仁也. 季武子死，曾點倚其門而歌；子晳創發，子產催令自裁. 以此言之，雍不當責懷敘也.

雍為相十九年，年七十六，赤烏六年卒. 初疾微時，權令醫趙泉視之，拜其少子濟為騎都尉. 雍聞，悲曰：「泉善別死生，吾必不起，故上欲及吾目見濟拜也. 」權素服臨吊，諡曰肅侯. 長子邵早卒，次子裕有篤疾，少子濟嗣，無後，絕. 永安元年，詔曰：「故丞相雍，至德忠賢，輔國以禮，而侯統廢絕，朕甚湣之. 其以雍次子裕襲爵為醴陵侯，以明著舊勳. 」吳錄曰：裕一名穆，終宜都太守. 裕子榮. 晉書曰：榮字彥先，為東南名士，仕吳為黃門郎，在晉曆顯位. 元帝初鎮江東，以榮為軍司馬，禮遇甚重. 卒，表贈侍中、驃騎將軍、儀同三司. 榮兄子禺，字孟著，少有名望，為散騎侍郎，早卒. 吳書曰：雍母弟徽. 字子歎，少遊學，有脣吻. 孫權統事，聞徽有才辯，召署主簿. 嘗近出行，見營軍將一男子至巿行刑，問之何罪，雲盜百錢，徽語使住. 須臾，馳詣闕陳啟：「方今畜養士眾以圖北虜，視此兵丁壯健兒，且所盜少，愚乞哀原. 」權許而嘉之. 轉東曹掾. 或傳曹公欲東，權謂徽曰：「卿孤腹心，今傳孟德懷異意，莫足使揣之，卿為吾行. 」拜輔義都尉，到北與曹公相見. 公具問境內消息，徽應對婉順，因說江東大豐，山藪宿惡，皆慕化為善，義出作兵. 公笑曰：「孤與孫將軍一結婚姻，共輔漢室，義如一家，君何為道此？」徽曰：「正以明公與主將義固磐石，休戚共之，必欲知江表消息，是以及耳. 」公厚待遣還. 權問定雲何，徽曰：「敵國隱情，卒難探察. 然徽潛采聽，方與袁譚交爭，未有他意. 」乃拜徽巴東太守，欲大用之，會卒. 子裕，字季則，少知名，位至鎮東將軍. 雍族人悌，字子通，以孝悌廉正聞於鄉黨. 年十五為郡吏，除郎中，稍遷偏將軍. 權末年，嫡庶不分，悌數與驃騎將軍硃據共陳禍福，言辭切直，朝廷憚之. 待妻有禮，常夜入晨出，希見其面. 嘗疾篤，妻出省之，悌命左右扶起，冠幘加襲，起對，趣令妻還，其貞潔不瀆如此. 悌父向曆四縣令，年老致仕，悌每得父書，常灑掃，整衣服，更設幾筵，舒書其上，拜跪讀之，每句應諾，畢，複再拜. 若父有疾耗之問至，則臨書垂涕，聲語哽咽. 父以壽終，悌飲漿不入口五日. 權為作布衣一襲，皆摩絮著之，強令悌釋服. 悌雖以公議自割，猶以不見父喪，常畫壁作棺柩象，設神座於下，每對之哭泣，服未闋而卒. 悌四子：彥、禮、謙、祕. 秘，晉交州刺史. 祕子眾，尚書僕射.

顧邵 Gu Shao
邵字孝則，博覽書傳，好樂人倫. 少與舅陸績齊名，而陸遜、張敦、蔔靜等皆亞焉. 吳錄曰：敦字叔方，靜字玄風，並吳郡人. 敦德量淵懿，清虛淡泊，又善文辭. 孫權為車騎將軍，辟西曹掾，轉主簿，出補海昬令，甚有惠化，年三十二卒. 蔔靜終於剡令. 自州郡庶幾及四方人士，往來相見，或言議而去，或結厚而別，風聲流聞，遠近稱之. 權妻以策女. 年二十七，起家為豫章太守. 下車祀先賢徐孺子之墓，優待其後；禁其淫祀非禮之祭者. 小吏資質佳者，輒令就學，擇其先進，擢置右職，舉善以教，風化大行. 初，錢唐丁諝出於役伍，陽羨張秉生於庶民，烏程吳粲、雲陽殷禮起乎微賤，邵皆拔而友之，為立聲譽. 秉遭大喪，親為制服結絰. 邵當之豫章，發在近路，值秉疾病，時送者百數，邵辭賓客曰：「張仲節有疾，苦不能來別，恨不見之，暫還與訣，諸君少時相待. 」其留心下士，惟善所在，皆此類也. 諝至典軍中郎，秉雲陽太守，禮零陵太守，禮子基作通語曰：禮字德嗣，弱不好弄，潛識過人. 少為郡吏，年十九，守吳縣丞. 孫權為王，召除郎中. 後與張溫俱使蜀，諸葛亮甚稱歎之. 稍遷至零陵太守，卒官. 文士傳曰：禮子基，無難督，以才學知名，著通語數十篇. 有三子. 巨字元大，有才器，初為吳偏將軍，統家部曲，城夏口，吳平後，為蒼梧太守. 少子祐，字慶元，吳郡太守. 粲太子少傅. 世以邵為知人. 在郡五年，卒官，子譚、承雲.

顧譚 Gu Tan
譚字子默，弱冠與諸葛恪等為太子四友，從中庶子轉輔正都尉. 陸機為譚傳曰：宣太子正位東宮，天子方隆訓導之義，妙簡俊彥，講學左右. 時四方之傑畢集，太傅諸葛恪等雄奇蓋眾，而譚以清識絕倫，獨見推重. 自太尉范慎、謝景、羊徽之徒，皆以秀稱其名，而悉在譚下. 赤烏中，代恪為左節度. 吳書曰：譚初踐官府，上疏陳事，權輟食稱善，以為過於徐詳. 雅性高亮，不脩意氣，或以此望之. 然權鑒其能，見待甚隆，數蒙賞賜，特見召請. 每省簿書，未嘗下籌，徒屈指心計，盡發疑謬，下吏以此服之. 加奉車都尉. 薛綜為選曹尚書，固讓譚曰：「譚心精體密，貫道達微，才照人物，德允眾望，誠非愚臣所可越先. 」後遂代綜. 祖父雍卒數月，拜太常，代雍平尚書事. 是時魯王霸有盛寵，與太子和齊衡，譚上疏曰：「臣聞有國有家者，必明嫡庶之端，異尊卑之禮，使高下有差，階級逾邈，如此則骨肉之恩生，覬覦之望絕. 昔賈誼陳治安之計，論諸侯之勢，以為勢重，雖親必有逆節之累，勢輕，雖疏必有保全之祚. 故淮南親弟，不終饗國，失之於勢重也；吳芮疏臣，傳祚長沙，得之於勢輕也. 昔漢文帝使慎夫人與皇后同席，袁盎退夫人之座，帝有怒色，及盎辨上下之儀，陳人彘之戒，帝既悅懌，夫人亦悟. 今臣所陳，非有所偏，誠欲以安太子而便魯王也. 」由是霸與譚有隙. 時長公主婿衛將軍全琮子寄為霸賓客，寄素傾邪，譚所不納. 先是，譚弟承與張休俱北征壽春，全琮時為大都督，與魏將王淩戰於芍陂，軍不利，魏兵乘勝陷沒五營將（秦兒）〔秦晃〕軍，休、承奮擊之. 遂駐魏師. 時琮群子緒、端亦並為將，因敵既住，乃進擊之，淩軍用退. 時論功行賞，以為駐敵之功大，退敵之功小，休、承並為雜號將軍，緒、端偏裨而已. 寄父子益恨，共構會譚. 吳錄曰：全琮父子屢言芍陂之役為典軍陳恂詐增張休、顧承之功，而休、承與恂通情. 休坐系獄，權為譚故，沉吟不決，欲令譚謝而釋之. 及大會，以問譚，譚不謝，而曰：「陛下，讒言其興乎！」江表傳曰：有司奏譚誣罔大不敬，罪應大辟. 權以雍故，不致法，皆徙之. 譚坐徙交州，幽而發憤，著新言二十篇. 其知難篇蓋以自悼傷也. 見流二年，年四十二，卒於交阯.

顧承 Gu Cheng
承字子直，嘉禾中與舅陸瑁俱以禮徵. 權賜丞相雍書曰：「貴孫子直，令問休休，至與相見，過於所聞，為君嘉之. 」拜騎都尉，領羽林兵. 後為吳郡西部都尉，與諸葛恪等共平山越，別得精兵八千人，還屯軍章阬，拜昭義中郎將，入為侍中. 芍陂之役，拜奮威將軍，出領京下督. 數年，與兄譚、張休等俱徙交州，年三十七卒.

諸葛瑾 Zhuge Jin
諸葛瑾字子瑜，琅邪陽都人也. 吳書曰：其先葛氏，本琅邪諸縣人，後徙陽都. 陽都先有姓葛者，時人謂之諸葛，因以為氏. 瑾少游京師，治毛詩、尚書、左氏春秋. 遭母憂，居喪至孝，事繼母恭謹，甚得人子之道. 風俗通曰：葛嬰為陳涉將軍，有功而誅，孝文帝追錄，封其孫諸縣侯，因並氏焉. 此與吳書所說不同. 漢末避亂江東. 值孫策卒，孫權姊婿曲阿弘咨見而異之，薦之於權，與魯肅等並見賓待，後為權長史，轉中司馬. 建安二十年，權遣瑾使蜀通好劉備，與其弟亮俱公會相見，退無私面.

與權談說諫喻，未嘗切愕，微見風彩，粗陳指歸，如有未合，則舍而及他，徐複讬事造端，以物類相求，於是權意往往而釋. 吳郡太守硃治，權舉將也，權曾有以望之，而素加敬，難自詰讓，忿忿不解. 瑾揣知其故，而不敢顯陳，乃乞以意私自問，遂於權前為書，泛論物理，因以己心遙往忖度之. 畢，以呈權，權喜，笑曰：「孤意解矣. 顏氏之德，使人加親，豈謂此邪？」權又怪校尉殷模，罪至不測. 群下多為之言，權怒益甚，與相反覆，惟瑾默然，權曰：「子瑜何獨不言？」瑾避席曰：「瑾與殷模等遭本州傾覆，生類殄盡. 棄墳墓，攜老弱，披草萊，歸聖化，在流隸之中，蒙生成之福，不能躬相督厲，陳答萬一，至令模孤負恩惠，自陷罪戾. 臣謝過不暇，誠不敢有言. 」權聞之愴然，乃曰：「特為君赦之. 」

後從討關羽，封宣城侯，以綏南將軍代呂蒙領南郡太守，住公安. 劉備東伐吳，吳王求和，瑾與備箋曰：「奄聞旗鼓來至白帝，或恐議臣以吳王侵取此州，危害關羽，怨深禍大，不宜答和，此用心於小，未留意於大者也. 試為陛下論其輕重，及其大小. 陛下若抑威損忿，蹔省瑾言者，計可立決，不復咨之於群後也. 陛下以關羽之親何如先帝？荊州大小孰與海內？俱應仇疾，誰當先後？若審此數，易於反掌. 」臣松之雲：以為劉後以庸蜀為關河，荊楚為維翰，關羽揚兵沔、漢，志陵上國，雖匡主定霸，功未可必，要為威聲遠震，有其經略. 孫權潛包禍心，助魏除害，是為翦宗子勤王之師，行曹公移都之計，拯漢之規，於茲而止. 義旗所指，宜其在孫氏矣. 瑾以大義責備，答之何患無辭；且備、羽相與，有若四體，股肱橫虧，憤痛已深，豈此奢闊之書所能回駐哉！載之於篇，實為辭章之費. 時或言瑾別遣親人與備相聞，權曰：「孤與子瑜有死生不易之誓，子瑜之不負孤，猶孤之不負子瑜也. 」江表傳曰：瑾之在南郡，人有密讒瑾者. 此語頗流聞於外，陸遜表保明瑾無此，宜以散其意. 權報曰：「子瑜與孤從事積年，恩如骨肉，深相明究，其為人非道不行，非義不言. 玄德昔遣孔明至吳，孤嘗語子瑜曰：'卿與孔明同產，且弟隨兄，於義為順，何以不留孔明？孔明若留從卿者，孤當以書解玄德，意自隨人耳. '子瑜答孤言：'弟亮以失身於人，委質定分，義無二心. 弟之不留，猶瑾之不往也. '其言足貫神明. 今豈當有此乎？孤前得妄語文疏，即封示子瑜，並手筆與子瑜，即得其報，論天下君臣大節，一定之分. 孤與子瑜，可謂神交，非外言所間也. 知卿意至，輒封來表，以示子瑜，使知卿意. 」黃武元年，遷左將軍，督公安，假節，封宛陵侯. 吳錄曰：曹真、夏侯尚等圍硃然於江陵，又分據中州，瑾以大兵為之救援. 瑾性弘緩，推道理，任計畫，無應卒倚伏之術，兵久不解，權以此望之. 及春水生，潘璋等作水城於上流，瑾進攻浮橋，真等退走. 雖無大勳，亦以全師保境為功.

虞翻以狂直流徙，惟瑾屢為之說. 翻與所親書曰：「諸葛敦仁，則天活物，比蒙清論，有以保分. 惡積罪深，見忌殷重，雖有祁老之救，德無羊舌，解釋難冀也. 」

瑾為人有容貌思度，于時服其弘雅. 權亦重之，大事咨訪. 又別咨瑾曰：「近得伯言表，以為曹丕已死，毒亂之民，當望旌瓦解，而更靜然. 聞皆選用忠良，寬刑罰，布恩惠，薄賦省役，以悅民心，其患更深於操時. 孤以為不然. 操之所行，其惟殺伐小為過差，及離間人骨肉，以為酷耳. 至於禦將，自古少有. 丕之於操，萬不及也. 今叡之不如丕，猶丕不如操也. 其所以務崇小惠，必以其父新死，自度衰微，恐困苦之民一朝崩沮，故強屈曲以求民心，欲以自安住耳，甯是興隆之漸邪！聞任陳長文、曹子丹輩，或文人諸生，或宗室戚臣，寧能禦雄才虎將以制天下乎？夫威柄不專，則其事乖錯，如昔張耳、陳餘，非不敦睦，至於秉勢，自還相賊，乃事理使然也. 又長文之徒，昔所以能守善者，以操笮其頭，畏操威嚴，故竭心盡意，不敢為非耳. 逮丕繼業，年已長大，承操之後，以恩情加之，用能感義. 今叡幼弱，隨人東西，此曹等輩，必當因此弄巧行態，阿党比周，各助所附. 如此之日，奸讒並起，更相陷懟，轉成嫌貳. 一爾已往，群下爭利，主幼不禦，其為敗也焉得久乎？所以知其然者，自古至今，安有四五人把持刑柄，而不離刺轉相蹄齧者也！強當陵弱，弱當求援，此亂亡之道也. 子瑜，卿但側耳聽之，伯言常長於計校，恐此一事小短也. 」臣松之以為魏明帝一時明主，政自己出，孫權此論，竟為無徵，而史載之者，將以主幼國疑，威柄不一，亂亡之形，有如權言，宜其存錄以為鑒戒. 或當以雖失之於明帝，而事著於齊王，齊王之世，可不謂驗乎！不敢顯斥，抑足表之微辭.

權稱尊號，拜大將軍、左都護，領豫州牧. 及呂壹誅，權又有詔切磋瑾等，語在權傳. 瑾輒因事以答，辭順理正. 瑾子恪，名盛當世，權深器異之；然瑾常嫌之，謂非保家之子，每以憂戚. 吳書曰：初，瑾為大將軍，而弟亮為蜀丞相，二子恪、融皆典戎馬，督領將帥，族弟誕又顯名於魏，一門三方為冠蓋，天下榮之. 謹才略雖不及弟，而德行尤純. 妻死不改娶，有所愛妾，生子不舉，其篤慎皆如此. 赤烏四年，年六十八卒，遺命令素棺斂以時服，事從省約. 恪已自封侯，故弟融襲爵，攝兵業駐公安，吳書曰：融字叔長，生於寵貴，少而驕樂，學為章句，博而不精，性寬容，多技藝，數以巾褐奉朝請，後拜騎都尉. 赤烏中，諸郡出部伍，新都都尉陳表、吳郡都尉顧承各率所領人會佃毗陵，男女各數萬口. 表病死，權以融代表，後代父瑾領攝. 部曲吏士親附之. 疆外無事，秋冬則射獵講武，春夏則延賓高會，休吏假卒，或不遠千里而造焉. 每會輒曆問賓客，各言其能，乃合榻促席，量敵選對，或有博弈，或有摴蒱，投壺弓彈，部別類分，於是甘果繼進，清酒徐行，融周流觀覽，終日不倦. 融父兄質素，雖在軍旅，身無采飾；而融錦罽文繡，獨為奢綺. 孫權薨，徙奮威將軍. 後恪征淮南，假融節，令引軍入沔，以擊西兵. 恪既誅，遣無難督施寬就將軍施績、孫壹、全熙等取融. 融卒聞兵士至，惶懼猶豫，不能決計，兵到圍城，飲藥而死，三子皆伏誅. 江表傳曰：先是，公安有靈鼉鳴，童謠曰：「白鼉鳴，龜背平，南郡城中可長生，守死不去義無成. 」及恪被誅，融果刮金印龜，服之而死.

步騭 Bu Zhi
步騭字子山，臨淮淮陰人也. 吳書曰：晉有大夫楊食采於步，後有步叔，與七十子師事仲尼. 秦漢之際有為將軍者，以功封淮陰侯，騭其後也. 世亂，避難江東，單身窮困，與廣陵■旌同年相善，俱以種瓜自給，晝勤四體，夜誦經傳. 吳書曰：騭博研道藝，靡不貫覽，性寬雅沈深，能降志辱身.

會稽焦征羌，郡之豪族，吳錄曰：征羌名矯，嘗為征羌令. 人客放縱. 騭與旌求食其地，懼為所侵，乃共脩刺奉瓜，以獻征羌. 征羌方在內臥，駐之移時，旌欲委去，騭止之曰：「本所以來，畏其強也；而今舍去，欲以為高，祗結怨耳. 」良久，征羌開牖見之，身隱幾坐帳中，設席致地，坐騭、旌於牖外，旌愈恥之，騭辭色自若. 征羌作食，身享大案，殽膳重遝，以小盤飯與騭、旌，惟菜茹而已. 旌不能食，騭極飯致飽乃辭出. 旌怒騭曰：「何能忍此？」騭曰：「吾等貧賤，是以主人以貧賤遇之，固其宜也，當何所恥？」吳錄曰：衛旌字子旗，官至尚書.

孫權為討虜將軍，召騭為主記，吳書曰：歲餘，騭以疾免，與琅邪諸葛瑾、彭城嚴畯俱游吳中，並著聲名，為當時英俊. 除海鹽長，還辟車騎將軍東曹掾. 吳書曰：權為徐州牧，以騭為治中從事，舉茂才. 建安十五年，出領鄱陽太守. 歲中，徙交州刺史、立武中郎將，領武射吏千人，便道南行. 明年，追拜使持節、征南中郎將. 劉表所置蒼梧太守吳巨陰懷異心，外附內違. 騭降意懷誘，請與相見，因斬徇之，威聲大震. 士燮兄弟，相率供命，南土之賓，自此始也. 益州大姓雍闓等殺蜀所署太守正昂，與燮相聞，求欲內附. 騭因承制遣使宣恩撫納，由是加拜平戎將軍，封廣信侯.

延康元年，權遣呂岱代騭，騭將交州義士萬人出長沙. 會劉備東下，武陵蠻夷蠢動，權遂命騭上益陽. 備既敗績，而零、桂諸郡猶相驚擾，處處阻兵；騭周旋征討，皆平之. 黃武二年，遷右將軍左護軍，改封臨湘侯. 五年，假節，徙屯漚口.

權稱尊號，拜驃騎將軍，領冀州牧. 是歲，都督西陵，代陸遜撫二境，頃以冀州在蜀分，解牧職. 時權太子登駐武昌，愛人好善，與騭書曰：「夫賢人君子，所以興隆大化，佐理時務者也. 受性闇蔽，不達道數，雖實區區欲盡心於明德，歸分於君子，至於遠近士人，先後之宜，猶或緬焉，未之能詳. 傳曰：'愛之能勿勞乎？忠焉能勿誨乎？'斯其義也，豈非所望於君子哉！」騭於是條于時事業在荊州界者，諸葛瑾、陸遜、硃然、程普、潘濬、裴玄、夏侯承、衛旌、李肅、吳書曰：肅字偉恭，南陽人. 少以才聞，善論議，臧否得中，甄奇錄異，薦述後進，題目品藻，曲有條貫，眾人以此服之. 權擢以為〔選曹尚書〕，選舉號為得才. 求出補吏，為桂陽太守，吏民悅服. 徵為卿. 會卒，知與不知，並痛惜焉. 周條、石幹十一人，甄別行狀，因上疏獎勸曰：「臣聞人君不親小事，百官有司各任其職. 故舜命九賢，則無所用心，彈五弦之琴，詠南風之詩，不下堂廟而天下治也. 齊桓用管仲，被發載車，齊國既治，又致匡合. 近漢高祖攬三傑以興帝業，西楚失雄俊以喪成功. 汲黯在朝，淮南寢謀；郅都守邊，匈奴竄跡. 故賢人所在，折沖萬里，信國家之利器，崇替之所由也. 方今王化未被於漢北，河、洛之濱尚有僭逆之醜，誠攬英雄拔俊任賢之時心. 原明太子重以輕意，則天下幸甚. 」

後中書呂壹典校文書，多所糾舉，騭上疏曰：「伏聞諸典校擿抉細微，吹毛求瑕，重案深誣，輒欲陷人以成威福；無罪無辜，橫受大刑，是以使民跼天蹐地，誰不戰慄？昔之獄官，惟賢是任，故皋陶作士，呂侯贖刑，張、于廷尉，民無冤枉，休泰之祚，實由此興. 今之小臣，動與古異，獄以賄成，輕忽人命，歸咎於上，為國速怨. 夫一人籲嗟，王道為虧，甚可仇疾. 明德慎罰，哲人惟刑，書傳所美. 自今蔽獄，都下則宜諮顧雍，武昌則陸遜、潘濬，平心專意，務在得情，騭黨神明，受罪何恨？」又曰：「天子父天母地，故宮室百官，動法列宿. 若施政令，欽順時節，官得其人，則陰陽和平，七曜循度. 至於今日，官寮多闕，雖有大臣，複不信任，如此天地焉得無變？故頻年枯旱，亢陽之應也. 又嘉禾六年五月十四日，赤烏二年正月一日及二十七日，地皆震動. 地陰類，臣之象，陰氣盛故動，臣下專政之故也. 夫天地見異，所以警悟人主，可不深思其意哉！」又曰：「丞相顧雍、上大將軍陸遜、太常潘濬，憂深責重，志在謁誠，夙夜兢兢，寢食不寧，念欲安國利民，建久長之計，可謂心膂股肱，社稷之臣矣. 宜各委任，不使他官監其所司，責其成效，課其負殿. 此三臣者，思慮不到則已，豈敢專擅威福欺負所天乎？」又曰：「縣賞以顯善，設刑以威奸，任賢而使能，審明於法術，則何功而不成，何事而不辨，何聽而不聞，何視而不睹哉？若今郡守百里，皆各得其人，共相經緯，如是，庶政豈不康哉？竊聞諸縣並有備吏，吏多民煩，俗以之弊. 但小人因緣銜命，不務奉公而作威福，無益視聽，更為民害，愚以為可一切罷省. 」權亦覺梧，遂誅呂壹. 騭前後薦達屈滯，救解患難，書數十上. 權雖不能悉納，然時采其言，多蒙濟賴. 吳錄雲：騭表言曰：「北降人王潛等說，北相部伍，圖以東向，多作布囊，欲以盛沙塞江，以大向荊州. 夫備不豫設，難以應卒，宜為之防. 」權曰：「此曹衰弱，何能有圖？必不敢來. 若不如孤言，當以牛千頭，為君作主人. 」後有呂范、諸葛恪為說騭所言，雲：「每讀步騭表，輒失笑. 此江與開闢俱生，甯有可以沙囊塞理也！」

赤烏九年，代陸遜為丞相，猶誨育門生，手不釋書，被服居處有如儒生. 然門內妻妾服飾奢綺，頗以此見譏. 在西陵二十年，鄰敵敬其威信. 性寬弘得眾，喜怒不形於聲色，而外內肅然.

十（一）年卒，子協嗣，統騭所領，加撫軍將軍. 協卒，子璣嗣侯. 協弟闡，繼業為西陵督，加昭武將軍，封西亭侯. 鳳皇元年，召為繞帳督. 闡累世在西陵，卒被徵命，自以失職，又懼有讒禍，於是據城降晉. 遣璣與弟璿詣洛陽為任，晉以闡為都督西陵諸軍事、衛將軍、儀同三司，加侍中，假節領交州牧，封宜都公；璣監江陵諸軍事、左將軍，加散騎常侍，領廬陵太守，改封江陵侯；璿給事中、宣威將軍，封都鄉侯. 命車騎將軍羊祜、荊州刺史楊肇往赴救闡. 孫皓使陸抗西行，祜等遁退. 抗陷城，斬闡等，步氏泯滅，惟璿紹祀.

潁川周昭著書稱步騭及嚴畯等曰：「古今賢士大夫所以失名喪身傾家害國者，其由非一也，然要其大歸，總其常患，四者而已. 急論議一也，爭名勢二也，重朋黨三也，務欲速四也. 急論議則傷人，爭名勢則敗友，重朋黨則蔽主，務欲速則失德，此四者不除，未有能全也. 當世君子能不然者，亦比有之，豈獨古人乎！然論其絕異，未若顧豫章、諸葛使君、步丞相、嚴衛尉、張奮威之為美也. 論語言'夫子恂恂然善誘人'，又曰'成人之美，不成人之惡'，豫章有之矣. '望之儼然，即之也溫，聽其言也厲'，使君體之矣. '恭而安，威而不猛'，丞相履之矣. 學不求祿，心無苟得，衛尉、奮威蹈之矣. 此五君者，雖德實有差，輕重不同，至於趣舍大檢，不犯四者，俱一揆也. 昔丁諝出於孤家，吾粲由於牧豎，豫章揚其善，以並陸、全之列，是以人無幽滯而風俗厚焉. 使君、丞相、衛尉三君，昔以布衣俱相友善，諸論者因各敘其優劣. 初，先衛尉，次丞相，而後有使君也；其後並事明主，經營世務，出處之才有不同，先後之名須反其初，此世常人決勤薄也. 至於三君分好，卒無虧損，豈非古人交哉！又魯橫江昔杖萬兵，屯據陸口，當世之美業也，能與不能，孰不原焉？而橫江既亡，衛尉應其選，自以才非將帥，深辭固讓，終於不就. 後徙九列，遷典八座，榮不足以自曜，祿不足以自奉. 至於二君，皆位為上將，窮富極貴. 衛尉既無求欲，二君又不稱薦，各守所志，保其名好. 孔子曰：'君子矜而不爭，群而不黨. '斯有風矣. 又奮威之名，亦三君之次也，當一方之戍，受上將之任，與使君、丞相不異也. 然曆國事，論功勞，實有先後，故爵位之榮殊焉. 而奮威將處此，決能明其部分，心無失道之欲，事無充詘之求，每升朝堂，循禮而動，辭氣謇謇，罔不惟忠. 叔嗣雖親貴，言憂其敗，蔡文至雖疏賤，談稱其賢. 女配太子，受禮若吊，慷愾之趨，惟篤人物，成敗得失，皆如所慮，可謂守道見機，好古之士也. 若乃經國家，當軍旅，於馳騖之際，立霸王之功，此五者未為過人. 至其純粹履道，求不苟得，升降當世，保全名行，邈然絕俗，實有所師. 故粗論其事，以示後之君子. 」周昭者字恭遠，與韋曜、薛瑩、華覈並述吳書，後為中書郎，坐事下獄，覈表救之，孫休不聽，遂伏法雲.

評曰：張昭受遺輔佐，功勳克舉，忠謇方直，動不為己；而以嚴見憚，以高見外，既不處宰相，又不登師保，從容閭巷，養老而已，以此明權之不及策也. 顧雍依杖素業，而將之智局，故能究極榮位. 諸葛瑾、步騭並以德度規檢見器當世，張承、顧邵虛心長者，好尚人物，周昭之論，稱之甚美，故詳錄焉. 譚獻納在公，有忠貞之節. 休、承脩志，鹹庶為善. 愛惡相攻，流播南裔，哀哉！